หุ้นไทยสัปดาห์นี้ยังผันผวน
ศูนย์วิจัยกสิกรไทย คาดสัปดาห์นี้หุ้นผันผวน-เงินบาทกรอบ31.05/40 จับตา EU/IMFแก้หนี้กรีซ
3 ต.ค. 2554

ศูนย์วิจัยกสิกรไทย คาดสัปดาห์นี้หุ้นผันผวน-เงินบาทกรอบ31.05/40 จับตา EU/IMFแก้หนี้กรีซ
ศูนย์วิจัยกสิกรไทย คาดการณ์แนวโน้มเงินบาทในสัปดาห์หน้า (วันที่ 3-7 ต.ค.54) เงินบาทอาจเคลื่อนไหวในกรอบ 31.05-31.40 บาท/ดอลลาร์ฯ โดยคงต้องจับตาผลการลงมติการมอบอำนาจเพิ่มเติมให้แก่กองทุน EFSF ของเนเธอร์แลนด์และมอลตา การประชุมนโยบายการเงินของธนาคารกลางยุโรป (ECB) การพิจารณาของ EU/IMF ว่าจะอนุญาตให้กรีซเบิกถอนเงินช่วยเหลืองวดถัดไปเพื่อเลี่ยงความเสี่ยงต่อการผิดนัดชำระหนี้ รวมถึงการรายงานตัวเลขเศรษฐกิจสหรัฐฯ ที่สำคัญ ได้แก่ ดัชนี ISM ภาคการผลิต-ภาคบริการ ข้อมูลการจ้างงานนอกภาคเกษตรกรรม อัตราการว่างงาน เดือนก.ย.  ยอดสั่งซื้อของโรงงาน รายจ่ายด้านการก่อสร้าง และสต็อกสินค้าภาคค้าส่งเดือนส.ค. และจำนวนผู้ขอรับสวัสดิการว่างงานรายสัปดาห์ นอกจากนี้ ตลาดยังจับตาการประกาศข้อมูลเงินเฟ้อไทยที่อาจขยับลงในเดือนก.ย.ด้วยเช่นกัน   
สำหรับแนวโน้มตลาดหุ้นไทยในสัปดาห์หน้า ระหว่างวันที่ 3-7 ต.ค. 54 บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด มองว่า ดัชนีอาจยังคงผันผวนต่อเนื่อง ท่ามกลางความกังวลต่อเศรษฐกิจโลก โดยปัจจัยที่ต้องติดตาม ได้แก่ ความคืบหน้าของการแก้ปัญหาหนี้ของกรีซ การประกาศดัชนีชี้วัดภาคการผลิตของประเทศเศรษฐกิจแกนหลัก อาทิ สหรัฐฯ และยุโรป ผลการประชุมนโยบายการเงินของธนาคารกลางยุโรป รวมถึงการรายงานเครื่องชี้ตลาดแรงงานของสหรัฐฯ และตัวเลขเงินเฟ้อของไทยโดยกระทรวงพาณิชย์ ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 904 และ 867 จุด ขณะที่แนวต้านคาดว่าจะอยู่ที่ 950 และ 972 จุด ตามลำดับ